C 251/7

Vyno sektoriaus produkto specifikacijos pakeitimo paraiškos, nurodytos Europos Parlamento ir Tarybos reglamento (ES) Nr. 1308/2013 105 straipsnyje, paskelbimas

(2019/C 251/06)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1308/2013 (1) 98 straipsnį per du mėnesius nuo šio paskelbimo dienos.

PRODUKTO SPECIFIKACIJOS PAKEITIMO PARAIŠKA

„IZSÁKI ARANY SÁRFEHÉR“

PDO-HU-A1341-AM02

Paraiškos pateikimo data – 2016 10 15

1. Pakeitimui taikomos taisyklės

Reglamento (ES) Nr. 1308/2013 105 straipsnis. Reikšmingas pakeitimas

2. Pakeitimo aprašymas ir priežastys

2.1. Putojančio vyno produkto kategorijos įtraukimas

Aprašymas ir pagrindimas

Produkto specifikacijos II, III, V, VI, VII ir VIII skyrių ir bendrojo dokumento skyrių „2.3. Vynuogių produktų kategorija“, „Vynų apibūdinimas“, „Vynininkystės metodai“, „Ryšys su geografine vietove“ ir „Kitos sąlygos“ pakeitimas.

Didelė dalis iš ’Arany sárfehér’ veislės vynuogių pagamintų vynų yra naudojami kaip baziniai vynai putojantiems vynams gaminti. Ižako vietovės gamintojai, vykdydami produkto kūrimo veiklą, išrado būdą, kaip pagaminti putojantį vyną iš vyno, pagaminto iš ‘Arany sárfehér’ veislės vynuogių; jų siekis – teikti šį produktą į rinką kaip putojantį vyną su saugoma kilmės vietos nuoroda.

2.2. Su nustatyta vietove susijęs pakeitimas

Aprašymas ir pagrindimas

Produkto specifikacijos IV skyriaus ir bendrojo dokumento skyriaus „Nustatyta geografinė vietovė“ pakeitimas.

Nustatyta vietovė yra išplečiama įtraukiant Elvesijos ir Balosego vietoves, kurios vynmedžių registre klasifikuojamos kaip I ir II klasės vynuogynai. Į vynuogynų registrą įtrauktas šių dviejų gyvenviečių plotas, užimantis 2 828 ha, iš kurių 578 ha naudojami vynuogėms auginti. Šios gyvenvietės yra greta Ižako, Agašedhazos ir Orgovanio. Remiantis per šimtmečius nusistovėjusiomis vynuogių auginimo tradicijomis ir gamybos struktūra, jos priklauso nustatytai vietovei, todėl esamos gamybos vietovės ribos buvo tinkamai pakoreguotos. Su nustatyta vietove susijęs pakeitimas gamybos vietovės ir produkto ryšiui poveikio neturi, nes tų vynuogynų dirvožemis ir klimatas sukuria tokias pat ekologines sąlygas; su ta vietove šie vynuogynai yra tiesiogiai susiję.

„Izsáki“ SKVN nustatyta vietovė apima toliau nurodytų gyvenviečių vietoves, kurios įtrauktos į vynuogynų registro I ir II klasės kategorijas: Agašedhaza, Balosegas, Fiulephaza, Fiulepsalašas, Elvesija, Ižakas, Kunsentmiklošas, Orgovanis, Pahis ir Sabadsalašas.

2.3. Tradicinio termino naudojimas

Aprašymas ir pagrindimas

Produkto specifikacijos VIII skyriaus 2.2 dalies ir bendrojo dokumento 2.9 skyriaus dalių „Kitos pagrindinės sąlygos“ ir „tradiciniai terminai“ pakeitimas.

Vietoj termino „saugoma kilmės vietos nuoroda“ gali būti vartojamas tradicinis terminas „saugomos kilmės vynas“.

2.4. Skyriuje „Specifiniai vynininkystės metodai“ esančios nuostatos dėl vynuogininkystės panaikinimas

Aprašymas ir pagrindimas

Kai kurių dalių perkėlimas, jų nekeičiant, iš produkto specifikacijos VIII skyriaus į III skyrių.

Tai yra techninis pakeitimas; juo pašalinamas pirminiame apibūdinime buvęs prasminis susiskaidymas ir į tą patį skyrių įtraukiama logiškai susijusi informacija.

Šis pakeitimas bendrajam dokumentui netaikomas.

BENDRASIS DOKUMENTAS

1. Produkto pavadinimas

Izsáki Arany Sárfehér

2. Valstybė narė

Vengrija

3. Geografinės nuorodos tipas

SKVN – saugoma kilmės vietos nuoroda

4. Vynuogių produktų kategorijos

1. Vynas

4. Putojantis vynas

5. Vyno (-ų) aprašymas

Baltas vynas

Žalsvas arba lengvo šiaudų geltonumo neutralus baltas vidutinės alkoholio koncentracijos vynas, kuriame šiek tiek juntamas vaisių (svarainių ir laukinių kriaušių), taip pat laukinių gėlių aromatas (šis kvapas būdingas tai gamybos vietovei, vynuogių veislei ir gamybos metodui), su jam būdingu rūgštumu. Priklausomai nuo cukraus kiekio gali būti sausas arba pusiau sausas.

Bendrosios analitinės savybės Didžiausia visuminė alkoholio koncentracija (tūrio %) (*1) Mažiausia faktinė alkoholio koncentracija (tūrio %) 9,87 Mažiausias bendrasis rūgštingumas 4,5 g/l vyno rūgšties Didžiausias lakusis rūgštingumas (miliekvivalentais viename litre) (*1) 18 Didžiausias bendras sieros dioksido kiekis (miligramais viename litre) 200

Baltas putojantis vynas

Žalsvas arba lengvo šiaudų gelsvumo švytintis, skaidrus, kvapnus putojantis vynas, aiškiai rūgščios struktūros ir naudotų vynuogių veislei būdingo lengvumo, specifinio vaisių skonio ir aromato, šviežias, su subtiliai pasiskirsčiusiu anglies dioksidu ir ilgai putojantis. Priklausomai nuo cukraus kiekio gali būti ypač sausas arba sausas.

Bendrosios analitinės savybės Didžiausia visuminė alkoholio koncentracija (tūrio %) (*2) Mažiausia faktinė alkoholio koncentracija (tūrio %) 9,87 Mažiausias bendrasis rūgštingumas 5,0 g/l vyno rūgšties Didžiausias lakusis rūgštingumas (miliekvivalentais viename litre) (*2) Didžiausias bendras sieros dioksido kiekis (miligramais viename litre) 235

6. Vyno gamybos metodai

a. Pagrindiniai vynininkystės metodai

Su vyno gamyba susiję reikalavimai

Atitinkamas vynų gamybos apribojimas

VYNAS

— vynuogės skinamos rankomis

— vynuogės turi būti perdirbamos tą pačią dieną, kai buvo nuimtas jų derlius

— presuose spaudžiama gali būti tik viena partija

— misa yra valoma

— misos fermentacija kontroliuojamoje ne daugiau kaip 15 °C aplinkoje natūraliame arba specialiai įrengtame rūsyje.

PUTOJANTIS VYNAS

— fermentacija vykdoma buteliuose arba talpyklose ne trumpiau kaip tris mėnesius

— papildoma fermentacija vykdoma talpyklose ne trumpiau kaip šešis mėnesius

— fermentacija buteliuose vykdoma ne trumpiau kaip tris mėnesius.

Visi nurodyti PUTOJANČIO VYNO vynininkystės metodų etapai turi būti atliekami iš eilės pagal nustatytą tvarką.

Vynmedžių formavimo sistema, vynmedžių sodinimo atstumai ir leistinas pumpurų kiekis

Vynmedžių formavimo sistema

Taikytinos formavimo sistemos: viršūnių genėjimas, kordono rankovių formavimas žemai palei kamieną arba aukštai.

Vynmedžių tankumas: ne mažiau kaip 4 000 vynmedžių/ha; atstumas tarp vynmedžių – ne mažiau kaip 0,8 m.

Dauginimui su tikslu įveisti vynuogyną ar atsodinti mirusius vynmedžius gali būti naudojami tik įsišakniję auginiai.

Bendra atsodinamų mirusių vynmedžių ir kitų veislių vynmedžių dalis vynuogyne neturi viršyti 10 % visų vynuogyne esančių vynmedžių.

Derliaus nuėmimo datos nustatymas

a) Derliaus nuėmimo pradžios datą nustato Ižako vyno bendrija, atsižvelgdama į kiekvieną savaitę nuo rugpjūčio 1 d. nuimamą bandomąjį derlių.

b) Produktui, pagamintam iš vynuogių, nuskintų anksčiau vyno bendrijos nustatytos derliaus nuėmimo datos, negali būti suteikiamas SKVN ’Izsák’ etiketėmis ženklinamo vyno kilmės sertifikatas ir toks vynas negali būti parduodamas su SKVN ’Izsák’ etikete.

c) Vynuogynų bendrijos derliaus nuėmimo datą skelbia pranešime.

VYNAS

Mažiausias natūralus cukraus kiekis vynuogėse – 16,0 MM.

Mažiausia galima vynuogių alkoholio koncentracija – 9,87 tūrio %.

PUTOJANTIS VYNAS

Mažiausias natūralus cukraus kiekis vynuogėse – 14,0 MM.

Mažiausia galima vynuogių alkoholio koncentracija – 8,42 tūrio %.

Vynuogės skinamos rankomis.

b. Didžiausia išeiga

Vynas

100 hektolitrai iš hektaro

Vynas

14 300 kg vynuogių iš hektaro

Putojantis vynas

100 hektolitrai iš hektaro

Putojantis vynas

14 300 kg vynuogių iš hektaro.

7. Nustatyta geografinė vietovė

Nustatytos vietovės apibūdinimas

Toliau nurodytų gyvenviečių vietovės, įtrauktos į vynuogynų registro I ir II klasės kategorijas: Agašedhaza, Balosegas, Fiulephaza, Fiulepsalašas, Elvesija, Ižakas, Kunsentmiklošas, Orgovanis, Pahis ir Sabadsalašas.

8. Pagrindinė (-s) vyninių vynuogių veislė (-ės)

’arany sárfehér’ – ‘huszár szőlő’

9. Ryšys (-iai) su geografine vietove

VYNAS

1. Nustatytos vietovės apibūdinimas:

a) gamtiniai ir kultūriniai veiksniai:

Nustatyta vietovė išsidėsčiusi tarp Dunojaus ir Tisos upių. Gamybos vietovės aplinkos savybės daugiausiai yra nulemtos to fakto, kad ji išsidėsčiusi žemumoje. Didžioji dalis vietovės išsidėsčiusi žemiau nei 120 m virš jūros lygio. Tai plokštuma, kurios aukštingumas niekad neviršija 10–15 m.

Gamybos vietovės dirvožemis yra beveik nekintantis, o didžiąją dalį vietovės sudaro kalkingas smėlingas dirvožemis (humusas ir vėjo išpūstas smėlis), po kuriuo glūdi prerijų dirvožemis ir kartais pasitaikantis kalkingas liosinis dirvožemis. Smėlingas dirvožemis paprastai greitai įkaista: jo šviesi spalva geriau atspindi saulės šviesą, o tai padeda vynuogėms sunokti; dirvožemis yra apsaugotas nuo filokseros, nes daugiau kaip 75 % jo sudaro kvarcas. Tokiame dirvožemyje yra mažiau maistingųjų medžiagų ir mineralų.

Gamybos vietovės klimato sąlygas nulemia žemyninis klimatas, kuriam visų pirma būdingos karštos vasaros ir šaltos žiemos. Dėl klimatinių sąlygų, o taip pat dėl kraštovaizdžio plokštumo ir santykinai nedidelio aukščio kartais vyno gamybos vietovėse žiemą pasitaiko šalnos, nors tokių atvejų būna ir pavasarį bei rudenį. Vidutinė temperatūra svyruoja apie 10–11 °C. Saulėtų valandų vidurkis – 2 000 valandų per metus. Vidutinis metinis kritulių kiekis yra 450–500 mm: to visiškai pakanka vynuogėms, deja, lietus per metus pasiskirsto nevienodai. Vietovė yra gerai aprūpinta vandeniu: gruntinis vanduo išsidėstęs negiliai nuo paviršiaus, o padėtį dar labiau pagerina Kolon-tó ežeras, kuris yra esminis apsirūpinimo gruntiniu vandeniu veiksnys.

b) Žmogiškieji veiksniai

Nustatytoje vietovėje įprastai auginamos ’Arany sárfehér’ veislės, kuri buvo išvesta iš vietos vynuogynų 1873 m., vynuogės. Veislės pavadinimas buvo keičiamas kelis kartus (į ’izsáki sárfehér’ 1873 m., ’izsáki’ 1967 m. ir ’Arany sárfehér’ 1999 m.).

Buvo sukurta specialiai veislei pritaikyta formavimo sistema. Formuojamos vynmedžių viršūnės leidžiant vynuogių kekėms augti apatinėje dalyje, o genima paliekant trumpus ir lygius metūglius. Vynmedžiai gali būti taip formuojami tik tada, jei jie yra geros būklės, o tai pasiekiama sistemingai tręšiant ekologiškomis trąšomis. Aukštai formuojamų kordoninių rankovių sistema taikoma nuo lygumų kylančiuose šlaituose; juose auginimo galimybės yra ribotos, todėl naudojamas metūgių išplitimą reguliuojantis genėjimo metodas.

2. Vynų aprašymas

Žalsvas arba lengvo šiaudų geltonumo vynas su jam būdingu nuo naudotų vynuogių veislių priklausančiu aromatu, kuris primena svarainio, laukinės kriaušės ar vaistinių augalų kvapą.

Vynas yra sodraus skonio, išskirtinai rūgštus, vidutinės alkoholio koncentracijos ir neutralus.

3. Pateikimas ir priežastinis ryšys

Pirmiausia dėl negiliai esančio gruntinio vandens ir smėlingų dirvožemių ypatumų aplinka daro didelį poveikį vynų, gaminamų iš ’Arany sárfehér’ vynuogių, savybėms. Svarbiausias vynų išskirtinumas yra specifine struktūra pasižymintis didelis rūgštingumas ir vidutinė alkoholio koncentracija.

Dėl smėlingo dirvožemio vynų mineralinės savybės yra silpniau išreikštos.

Gamybos vietovės vynai paprastai yra trumpo brandinimo vynai.

Su ’Arany sárfehér’, kaip svarbiausia vynuogių veisle gamybos vietovėje, siejamos tradicijos yra Ižako gyventojų atsidavusio lokalizmo, entuziazmo ir atkaklumo, o taip pat didžia dalimi – išskirtinės ir vaisingos László Kostkos veiklos – rezultatas.

Nuolat Ižako vyno gamybos įmonėse vykdoma technologinė raida sudaro sąlygas redukcinių technologijų įdiegimui.

Naudojama veislė puikiai tinka vietovės aplinkai; Ši veislė yra derlinga, o pačios vynuogės – kokybiškos, todėl jos yra vietos gyventojų užimtumo pagrindas ir pragyvenimo šaltinis.

PUTOJANTIS VYNAS

1. Nustatytos vietovės apibūdinimas

a) gamtiniai ir kultūriniai veiksniai:

nustatyta vietovė išsidėsčiusi tarp Dunojaus ir Tisos upių. Gamybos vietovės aplinkos savybės daugiausiai yra nulemtos to fakto, kad ji išsidėsčiusi žemumoje. Didžioji dalis vietovės išsidėsčiusi žemiau nei 120 m virš jūros lygio. Vietovė yra plokščia: jos aukštingumas neviršija 10–15 m. Gamybos vietovės dirvožemis yra beveik nekintantis, daugiausiai – kalkingas smėlingas dirvožemis (humusas ir vėjo išpūstas smėlis), po kuriuo glūdi prerijų dirvožemis, o retkarčiais – kalkingas liosinis dirvožemis. Smėlingas dirvožemis paprastai greitai įkaista: jo šviesi spalva geriau atspindi saulės šviesą, o tai padeda vynuogėms sunokti; dirvožemis yra apsaugotas nuo filokseros, nes daugiau kaip 75 % jo sudaro kvarcas. Tokiame dirvožemyje yra mažiau maistingųjų medžiagų ir mineralų.

Gamybos vietovės klimato sąlygas nulemia žemyninis klimatas, kuriam visų pirma būdingos karštos vasaros ir šaltos žiemos. Dėl klimatinių sąlygų, o taip pat dėl kraštovaizdžio plokštumo ir santykinai nedidelio aukščio kartais vyno gamybos vietovėse žiemą pasitaiko šalnos, nors tokių atvejų būna ir pavasarį bei rudenį. Vidutinė temperatūra svyruoja apie 10–11 °C. Saulėtų valandų vidurkis – 2 000 valandų per metus. Vidutinis metinis kritulių kiekis yra 450–500 mm, kurio visiškai pakanka vynuogėms. Deja, per metus lietus pasiskirsto nevienodai. Vietovė yra gerai aprūpinta vandeniu: gruntinis vanduo išsidėstęs negiliai nuo paviršiaus, o padėtį dar labiau pagerina Kolon-tó ežeras, kuris yra esminis apsirūpinimo gruntiniu vandeniu veiksnys.

b) Žmogiškieji veiksniai

Turėdamas specifine struktūra pasižymintį didelį rūgštingumą, šis neutralus ir vidutinės alkoholio koncentracijos vynas idealiai tinka putojančio vyno gamybai. Putojantis vynas gaminamas nuo 1972 m. Čia gaminamas „IZSÁKI ARANY SÁRFEHÉR“ putojantis vynas, kuriam gaminti išskirtinai naudojamas tik iš ’Arany sárfehér’ veislės, kuri yra unikali išskirtinė vietovėje auginama veislė, vynuogių, pagamintas vynas.

2. Vynų aprašymas

Žalsvas arba lengvo šiaudų gelsvumo švytintis, skaidrus, kvapnus putojantis vynas, aiškiai rūgščios struktūros ir naudotų vynuogių veislei būdingo lengvumo, specifinio vaisių skonio ir aromato, šviežias, su subtiliai pasiskirsčiusiu anglies dioksidu ir ilgai putojantis. Priklausomai nuo cukraus kiekio gali būti ypač sausas arba sausas.

3. Pateikimas ir priežastinis ryšys

Pirmiausiai dėl negiliai esančio gruntinio vandens ir smėlingų dirvožemių ypatumų dirvožemis ir klimatas daro didelį poveikį putojančių vynų, gaminamų iš ’Arany sárfehér’ vynuogių, savybėms.

Kalkingas dirvožemis nulemia išskirtinę ir aiškiai rūgščią putojančio vyno sudėtį.

Arti smėlėto dirvožemio paviršiaus esantis gruntinis vanduo leidžia pagaminti lengvą putojantį vyną.

Dėl susikaupusio karščio vynmedžių vegetaciniu laikotarpiu ir teigiamo didelio saulėtų valandų skaičiaus poveikio vynuogės gali gerai sunokti, o iš tokių vynuogių gaminamas putojantis vynas pasižymi vaisinėmis savybėmis.

Vynuogių perdirbimas taikant greitą redukcinę technologiją ne tik leidžia išsaugoti vynuogių veislei būdingą aromatą, bet ir suteikia vynui elegantišką spalvą.

Gaminant putojantį vyną autolizės būdu susiformuoja jo švelnus aromatas.

10. Kitos pagrindinės sąlygos

Nuorodoms taikomos taisyklės

Teisinė sistema

nustatyta nacionalinės teisės aktuose.

Kitų sąlygų tipas

papildomos su ženklinimu susijusios nuostatos.

Sąlygos aprašymas.

Gali būti vartojamas tradicinis terminas „saugomos kilmės vynas“.

Gyvenvietės arba mažesnio geografinio vieneto pavadinimas neprivalo būti nurodytas etiketėje.

Vietovės pavadinimai gali būti pateikiami kartu saugoma kilmės vietos nuoroda „Izsáki Arany Sárfehér“.

— Izsák – Gedeon

— Izsák – Szajor

— Izsák – Kisizsák

— Izsák – Páskom

— Izsák – Osztály

Vietovės pavadinimas gali būti naudojamas tik tuo atveju, jei vynas nuo pradžios iki pabaigos (100 %) pagamintas toje vietovėje.

Pateikime privalo būti Ižako vyno bendrijos sertifikavimo ženklas.

Nuoroda į produkto specifikaciją

http://boraszat.kormany.hu/download/6/5b/52000/Izsaki%20Arany%20Sarfeher_v2.pdf

(1) OL L 347, 2013 12 20, p. 671.

(*1) didžiausia visuminė alkoholio koncentracija atsižvelgiant į atitinkamus galiojančius teisės aktus.

(*2) didžiausia visuminė alkoholio koncentracija ir didžiausias lakusis rūgštingumas atsižvelgiant į atitinkamus galiojančius teisės aktus.